**PROCESVERBAL**

**Mbledhja e datës 04.06.2024**

Sotme datë 04.06.2024, ora 11:00, në Sallën e Mbledhjeve, u zhvillua mbledhja e radhës e Këshillit Bashkiak Kukës, në zbatim të ligjit 139/2015 ”Për Vetëqeverisjen vendore , “Rregulloren e funksionimit dhe organizimin të Këshillit Bashkiak” si dhe njoftimin e datës 29.05.2024. Në mbledhje morën pjesë : **A.M**, **H.E**, **S.M,** **G.H**, **D.S, Xh.V, E.B, M.K, A.G, R.T**, **H.P, F.G, A.Sh, G.O, A.C**, **R.O, A.S**, **B.Ll, V.B, A.R, V.M, A.Z, G.Sh.**

Deklarohet kuorumi. Hapet mbledhja. Kryetari i Këshillit lexon rendin e ditës:

1. Miratimi i procesverbalit të mbledhjes datë **26.04.2024.**
2. **Projektvendim** “Për dhënien e ndihmës ekonomike nga fondi 6%, **PRILL 2024**”.
3. **Projektvendim**“Për dhënien në përdorim të një sipërfaqe 0,5 HA, nga fondi pyjor/kullosor, për objektin HEC “MALLA” (shtësë) në funksion të aktivitetit të shoqërisë “ Gjurr Reç” Sh.P.K”.
4. **Projektvendim** “ Për miratimin me shkrim për vijimin e proçedurave për ndryshimin e kategorisë së përdorimit të fondit pyjor publik të sipërfaqes 0,677 HA, shfrytëzim mineral kromi me karrierë në funksion të aktivitetit të shoqërisë “PEPA GROUP” Sh.P.K, leje minerare Nr.1886/1”.
5. **Projektvendim** “ Për rinovimin e kontratës së qirasë të fondit pyjor/kullosor me sipërfaqe 0,04 HA dhe 0,8 km rrugë për vendosjen e antenave të komunikimit të kompanisë të telefonisë celulare “One Albania” Sh.A”.
6. **Projektvendim** “ Propozim për kalimin në pronësi në favor të Gjykatës së Juridiksionit të Përgjithshëm Kukës, sipas kërkesës së saj për pasurinë Nr. 25/48-N2, ZK 2315 me sipërfaqe 161 m2”.
7. **Projektvendim “** Për miratim fondi për dhënie pagesepër rastin e daljes së punonjësve në pension pleqërie”.
8. **Projektvendim** “ Për shtim në listën e projekteve prioritare për vitin 2024, hartimin e projektit të zbatimit për objektin : Rikonstruksion i ish-shkollës Bajram Curri dhe kthimi i saj në shkollë profesionale”.
9. **Projektvendim** “ Për shpërblimin e sportistëve të nivelit të lartë dhe trajnerëve të tyre që arrijnë rezultate në veprimtaritë kombëtare”.

**Të ndryshme** ( Informacion për zgjedhjet e strukturave komunitare, zgjedhja e kryetarëve të grupeve )

Pikat 3, 4 dhe 5 të rendit të ditës nuk kanë kaluar në komisionin përkatës për shkak se komisioni nuk është mbledhur.

Te hapësira të ndryshme, është kërkuar nga anëtarët e këshillit që të shtohet për diskutim menaxhimi i mbetjeve dhe problematikat në lidhje me to.

F.G: -Kam kërkuar që të diskutohet si pikë e parë e rendit të ditës problematika e zgjedhjes së kryepleqve.

Gjithashtu, djegia e mbeturinave është rast shumë i rëndë. Është kancerogjene. Ne konsumojmë taksat për të shuar zjarrin me ujë, që është e pamundur.

Dua të paraqes dhe shqetësimin e banorëve në Bardhoc. Cili është niveli i ndotjet së Resnikut? Ne duhet të marrim përsipër përgjegjësitë tona. Duhet të miratojmë prioritetet.

Problemi i banorëve të fshatit Breg-lumë, është shumë shqetësues. Të shihet mundësia që të zgjidhet problemi i përmbytjeve aty.

Sa I përket kthimit të shkollës Bajram Curri në shkollë profesionale, mendoj se duhet të shihet dhe të studiohet me kujdes. Nxënësve duhet t’ju jepet hapsira që ka caktuar ligji.

A.H: -Lidhur me zgjedhjet e kryetarëve të fshatrave, do të japë shpjegime Sekretari i Këshillit Bashkiak.

Për mbetjet, ka patur zjarrvënier të qëllimshme. Bashkia ka 2.3 miliard borxhe të kontabilizuara. Aq sa kemi mundësi, kemi bërë përpjekjet tona për zgjidhjen e problemit. Besoj se jeni në dijeni se qeveria ka një plan investimi për mbetjet.

Në lidhje me Bardhocin, keni plotësisht të drejtë. Kam pasur kontakte me administratorin. Kam marrë masat e nevojshme, kam bërë projektin dhe kam gjetur financimet.

Lidhur me problemin e fshatit Breg-Lumë, i bëj thirrje Këshillit Bashkiak t’i drejtohet Prefektit dhe Këshillit të Qarkut. Fierza nxjerr të ardhura marramendëse dhe duhet të gjendet zgjidhja.

Në lidhje me shkollën profesionale, do të jetë me kapacitet të reduktuar. Kemi mbështetje nga projekti anglez. Le ta bëjmë një shkollë multifunksionale. Shkolla do të investohet. Do t’i shërbejë komunitetit.

A.R: Të bëjmë në invers rendin e ditës. Të kalohen së pari në rend dite problematikat që shqetësojnë qytetarët.

Hidhet në votim rendi i ditës. Miratohet me shumicën e votave.

1. Miratohet procesverbali i mbledhjes së datës 26.04.2024.
2. Projektvendimi për dhënien e ndihmës ekonomike nga fondi 6%, prill 2024, flet anëtari i Komisionit të ekonomisë dhe Financës. Janë hequr nga skema shumë familje. Miratohet me të gjitha votat pro.

Pikat 3, 4 dhe 5 hiqen nga rendi i ditës pasi nuk kanë kaluar në mbledhje të komisionit përkatës.

A.R: Ky problem vjen nga papërgjegjshmëria e anëtarëve të komisionit.

Vijon mbledhja me shqyrtimin e pikës 6

S.M: Në lidhje me kalimin e pronësisë në favor të gjykatës të sip. 161 m2, komisioni është mbledhur për herë të dytë pasi në mbledhjen e parë nuk u dhanë sqarimet e duhura nga ana e përfaqësuesve të administratës.

A.G: Administrata e gjykatës së Tropojos ka ardhur këtu. Ata kanë nevojë për ambjente zyre për të realizuar funksionet e tyre. Në shërbim të komunitetit.

A.R: Këshilli duhet të jetë i përgjegjshëm për vendimet që merr.

Komisioni ka vendosur që t’i propozojë këshillit dhënien në përdorim dhe jo në pronësi.

Hidhet në votim kalimi në përdorim pa afat i kësaj sipërfaqe në favor të gjykatës. Miratohet me 17 vota pro.

Shqyrtohet projektvendimi “ Për shpërblimin e sportistëve të nivelit të lartë dhe trajnerëve të tyre që kanë arritur rezultate të larta në veprimtaritë sportive.

F.G: Ju urojmë suksese atyre por kujdes me shprehjet që përdorni në relacionet që sillni.

Sh.D: Kryetari ka dhënë mbështetje maksimale për ta.

Hidhet në votim dhe miratohet me të gjitha votat pro.

A.R: Pse nuk na ka ardhur sot raporti i drejtorisë së ujësjëllësit?

E. R: Nuk ishte pjesë e rendit të ditës.

V.M: Rruga Kukës- Gjalicë ( Drejtori Kufiri) është pa trotuar dhe pa ndriçim. Është shumë emergjente ndërhyrja pasi rrezikon jetën e banorëve e sidomos të fëmijëve.

A.H – Këtë segment e ka ARRSH-ja.

Shqyrtohet informacioni për zgjedhjet e kryetarëve të fshatrave.

F.G: Në fshatin Fushar nuk janë lejuar të votojnë familjarët e ankuesit.

A.G: Komisioni është mbledhur me shumicën e anëtarëve. Kemi shqyrtuar një për një të gjtha ankesat për procesin. Kemi vendosur që t’i propozojmë këshillit miratimin e kalendarit të ri për zgjedhjet. Në fshatin Fushar ku aktualisht është emëruar përkohësisht kryetari i fshatit., është shkelur ligji dhe zgjedhjet duhet të ribëhen. Në fshatin Shtanë kryetari është zgjedhur në kundërshtim me rregulloren.

Në fshatin Lojmë kryetari është zgjedhur me pëlqimin e banorëve pavarësisht se nuk përmbush kriterin e shkollimit. Këshilli Bashkiak miraton raportin e komisionit dhe vendos për vijimin e procedurave për hartimin e grafikut.

G.O: Kërkoj që mbledhjen e ardhshme të kemi informacion se cfarë do të bëhet me urën e vjetër në hyrje të qytetit të Kukësit.

Mbledhja mbyllet. Firmoset procesverbali.

**Kukës, datë 04.06.2024**